S. Janiš, poslanec: (2005-05-20):
Záverom si dovolím predložiť nasledujúci pozmeňujúci návrh, ktorý z pohľadu navrhovateľov vylepšuje navrhovanú novelu. Po prvé. V § 2 písm. j) sa za slová „na lyžiach“ vkladajú slová „alebo na skateboarde“. Táto úprava sa navrhuje, aby osoba pohybujúca sa na skateboarde mala rovnaké postavenie ako chodec, keďže chodcom dnes už je aj korčuliar, aj lyžiar na kolieskových lyžiach. Po druhé. Navrhujem vypustiť bod 5 návrhu. Odôvodnenie. Súčasne riešenie povinností prevádzkovateľa vozidla je postačujúce tak, ako je to uvedené v § 66 súčasného zákona. Po tretie. V bode 12 v § 54 ods. 2 v prvej a druhej vete navrhujem vložiť za slovo „korčuliach“ slová „alebo na skateboarde“. Odôvodnenie som povedal v bode 1. Po štvrté. Navrhujem vypustiť bod 14 návrhu. Súčasné riešenie dostatočne rieši zadržanie vodičského preukazu, to znamená nechať v § 66 slová „hrubým spôsobom“. Po piate. V bode 16 v § 66 ods. 1 písm. f) navrhujem nahradiť slová „§ 15“ slovami „§ 15 ods. 4“ a vypustiť slová „a na ostatných cestách o viac ako 50 km/h“ a písmeno h). Zároveň navrhujem na koniec písmena g) vložiť slovo „alebo“, v bode 17 zmeniť označenie písmena i) na písmeno h). Tento návrh predkladám s odôvodnením, že dôvody na zadržanie vodičského preukazu, ktoré súvisia s rýchlosťou jazdy mimo obce a s predbiehaním na miestach, kde je to zakázané, sú neprimerane prísne a prekročenie rýchlosti navrhujeme sankcionovať vyššími pokutami. Ďalšie zmeny v tomto bode súvisia s vypustením písmena h). Po šieste. V bode 18 navrhujem nahradiť slová „písmen a) až h)“ slovami  „písmen a) až g)“ a zároveň vypustiť vetu: „A na konci sa pripája táto veta: „Odo dňa zadržania vodičského preukazu podľa odseku 1 nesmie jeho držiteľ viesť motorové vozidlo, až kým mu vodičský preukaz nebude vrátený alebo vydaný nový vodičský preukaz.“.“ Zmena označenia písmen súvisí s bodom 4 a vypustenie textu sa navrhuje z dôvodu jeho nadbytočnosti, lebo súčasný stav zákona už rieši, čo všetko musí mať vodič, aby mohol viesť motorové vozidlo. Po siedme. V bode 19 navrhujem nahradiť slová „písmeno i)“ slovami „písmeno h)“. Je to z dôvodu zmeny v bode 4. Po ôsme. Navrhujem vypustiť bod 35 z návrhu. Súčasné znenie je postačujúce. Pritom podrobnejšia úprava je vo vykonávacom predpise. Po deviate. V bode 42 v § 122 ods. 1 navrhujem vložiť nové písmeno b) ktoré znie: „b) ako vodič motorového vozidla prekročí povolenú rýchlosť podľa § 15 ods. 4 alebo prekročí rýchlosť ustanovenú dopravnou značkou v obci o viac ako 30 km/h a na ostatných cestách o viac ako 50 km/h“. Navrhované písmená b) až r) sa označia ako písmená c) až s). V novom označenom písmene j) navrhujem doplniť na konci slová „a nejde o prípad podľa písmena b)“. V novom označenom písmene r) navrhujem nahradiť slová „a) až o)“ slovami „a) až p)“. A v novom označenom písmene s) navrhujem nahradiť slová „v písmene p)“ slovami „v písmene r)“. V § 122a ods. 2 navrhujem nahradiť slová „g) až p)“ slovami „h) až r)“. Po desiate. V bode 42 v § 122 ods. 2 navrhujem nahradiť znenie týmto znením: „Za priestupok podľa ods. 1 písm. a) až d) možno uložiť pokutu do 20 000 korún a zákaz činnosti do 2 rokov. Za priestupok podľa ods. 1 písm. e) až g) možno uložiť pokutu do 10 000 korún a zákaz činnosti do 1 roka. Za priestupok podľa ods. 1 písm. h) a i) možno uložiť pokutu do 10 000 korún. Za priestupok podľa ods. 1 písm. j) až n) a s) možno uložiť pokutu do 7 000 korún a zákaz činnosti do 1 roka. Za priestupok podľa ods. 1 písm. o) až p) možno uložiť pokutu do 5 000 korún a zákaz činnosti do 6 mesiacov. Za priestupok podľa ods. 1 písm. r) možno uložiť pokutu do 4 000 korún.“ Toto navrhujeme s odôvodnením sprísniť sankcie za najzávažnejšie porušenie pravidiel cestnej premávky. Pán predseda, to je všetko. Ďakujem za pozornosť.